Чемпионыр кърагъэблэгъэж
Налшык и кхъухьлъатэтедзапIэм иджыблагъэ къыщрагъэблэгъэжащ «грэпплинг» спорт бэнэкIэмкIэ дунейпсо чемпионатым, Белград щекIуэкIам, дыщэ медаль къыщызыхьа, Къэхъун къуажэ щыщ Урыс Мухьэмэдрэ абы и тренер Шыхъуэстэн Русланрэ.
Къэралым и командэ къыхэхам къихьа ехъулIэныгъэм хэлъхьэныгъэшхуэ хуэзыщIахэм япежьащ Къэбэрдей-Балъкъэрым спортымкIэ и министрым и къуэдзэ Хэжь Заур, республикэм щыщу спортым дыхьэхьэххэм ящыщхэр, спортсменым къыдэщIхэр.
«Шэч хэмылъу, нобэрей зэхыхьэр узыгъэгуфIэщ - ди лъэпкъэгъум дунейпсо утыкум пашэныгъэр щиубыдащ. Ар иджыри зэ щыхьэт техъуащ ди щIалэхэр я къару емыблэжу, сыт хуэдэ гугъуехьми къыпимыкIуэту зэрыщытым. Нобэ Мухьэмэд зыIэригъэхьа текIуэныгъэм ухуэкIуэныр тыншкъым. Шэч кытесхьэркъым абы хуэдэхэм я зэфIэкIыр щапхъэ зыхуэхъу щIэблэщIэм лъагапIэщIэхэр плъапIэ зэрахуэхъунур», - жиIащ Хэжь Заур.
ЗэIущIэм кърихьэлIа къэфакIуэ ныбжьыщIэ цIыкIухэм къызэхуэсахэм къафэ дахэхэмкIэ я нэгу зрагъэужьащ.
КЪЭХЪУН Бэч.
